Lav et referat af nedenstående tekst:

Tekst:
Der blev sat ny rekord, da VVM-redegørelsen for en ny Limfjordsforbindelse via Egholm i foråret var i offentlig høring: 3400 enkeltpersoner, organisationer og firmaer indsendte tilsammen ca. 7800 høringssvar. Blandt de, der argumenterede imod projektet, var der mange, der samtidig nævnte, at de tvivlede på, at de ville blive hørt. De, der har skrevet sådan, vil sandsynligvis se deres tvivl bekræftet, når de læser det såkaldte høringsnotat, som Vejdirektoratet torsdag offentliggjorde. For i langt, langt de fleste tilfælde afvises de modargumenter og alternative forslag, som er blevet indsendt. Få ændringer Det sker i et sagligt, faktuelt sprog. Men der er - ud fra notatet - næppe nogen tvivl om, at når Vejdirektoratet som det næste skridt i den politiske proces skal komme med en skriftlig indstilling til transportministeren oven på opdateringen af VVM-redegørelsen og den efterfølgende høring, så vil konklusionen i store træk lyde, at det er Egholm-linjeføringen i den p.t. kendte form, man bør lægge til grund i en kommende anlægslov. I det trafikforlig, der før sommerferien blev indgået af et bredt flertal i Folketinget, sættes der for første gang årstal på projektet. Anlæggelsen af den ny 20 kilometer lange motorvej skal ifølge forliget påbegyndes i 2025, og vejen skal stå færdig otte år senere. Modstanderne af projektet blæste dengang til fortsat modstand - de vil slås, indtil Folketinget måtte have vedtaget den anlægslov, som er en forudsætning for, at gravemaskinerne kan gå i gang. Med høringsnotatet står det klart, at de ikke hos statens vejplanlæggere kan hente megen støtte bag deres argumenter, heller ikke i den næste fase. På et par centrale punkter blev linjeføringen i den opdaterede VVM-redegørelse ændret i forhold til tidligere planer: Længst mod syd foreslog man en ændret tilslutning til den bestående motorvej, så tilslutningen rykkes længere væk fra Dall og Dall Villaby - et forslag, Aalborg Kommune og Dall Borgerforening bifalder. Derfor ender det uden tvivl sådan. Samtidig blev linjeføringen ud for Hasseris rykket lidt vestpå. Her er naboerne dog ikke ganske tilfredse med alt i den seneste version, men direktoratet lægger ikke op til at følge kritikerne. Det gør man heller ikke, når det gælder dem, der gerne så en boret tunnel under hele Limfjorden (og dermed også Egholm). Det er “urealistisk dyrt og kompliceret,” skriver direktoratet med genbrug af en formulering, som samme forslag blev afvist med, da den forrige VVM-redegørelse i 2011 var i høring. Høringssvar fra begge lejre På nordsiden af Limfjorden er der bekymring for konsekvenserne for de grønne områder ved fjorden, og flere foreslår en mere vestlig linjeføring. I høringsnotatet hedder det, at Vejdirektoratet “ser ingen muligheder for at flytte broen over Nørredyb (farvandet mellem Egholm og Lindholm, red.) længere mod vest”. Det skyldes bindinger i forhold til Aalborg Lufthavn og krydsning af den nyetablerede jernbane til lufthavnen. Desuden vil en mere vestlig linjeføring “være imod hensyn til Natura 2000-områder vest for Egholm,” hedder det. I notatet noterer Vejdirektoratet også, at der helt overordnet er høringssvar fra tilhængere og fra modstandere. Tilhængerne argumenterer blandt andet med, at en Egholm-forbindelse vil gavne Aalborg og Nordjylland, og særligt, at den vil sikre vækst i Vendsyssel. Fra modstandernes høringssvar refererer Vejdirektoratet, at mange ikke mener, at VVM-redegørelsen udgør et validt beslutningsgrundlag, mens nogle ligefrem mener, at den misinformerer. En del modstandere fremhæver også, at megen udvikling i Aalborg-området i disse år sker i den østlige del af byen og ikke mod vest. Mulige støjgener til debat Men er der da slet intet i de 7800 høringssvar, der kan rokke ved den opdaterede VVM-redegørelse? Rigtig mange har udtrykt bekymring for støjgener. Her udgør nye boligområder i Sofiendal Enge en særlig problemstilling. Vejdirektoratet lægger op til at etablere godt fem kilometer med støjskærme ved BESTÅENDE boligområder, hvor støjen skønnes at blive højere end tilladt. Når det gælder nye boligområder, gælder ikke en tilsvarende automatik. Eller sagt på en anden måde: Hvis en kommune - som i Sofiendal Enge - udlægger nye boligområder på steder, hvor der er sandsynlighed for, at man får en motorvej som nabo, skal det sikres, at de ikke får støjgener. I høringsnotatet hedder det, at Vejdirektoratet “er i dialog med Aalborg Kommune om denne problemstilling”. I de seneste måneder er det i flere omgange kommet frem, at der langs Limfjorden er fundet nedgravede asbestholdige materialer i området ved en ny forbindelse. Nogle deponier ligger ifølge Vejdirektoratet uden for det berørte område, mens andre, ukendte deponier “vil blive undersøgt i forbindelse med detailplanlægningen,” fremgår det af høringsnotatet. Men der er i høringsnotatet på godt 70 sider ikke eet eneste ord, som på nogen måde antyder, at asbest-fund - eller talrige andre mulige problemer eller konsekvenser, som fremføres i høringssvarene - vil rokke ved Vejdirektoratets konklusion, når man skriver til ministeren: En Egholm-forbindelse er en fornuftig løsning - og den er, slås det nok en gang fast, “samfundsøkonomisk rentabel”.

Referat:
I et 71 sider langt høringsnotat gennemgår og kommenterer Vejdirektoratet de ca. 7800 høringssvar i den offentlige høring om en ny Limfjordsforbindelse. Notatet lægger ikke op til ændringer i projektet.